b'\n_START_ARTICLE_\nIldteger\n_START_SECTION_\nUtseende\n_START_PARAGRAPH_\nMiddelsstore til store (5 \xe2\x80\x93 25 mm), ovale, litt flate teger. Kroppen er litt avlang, fargene er vanligvis skarpe i r\xc3\xb8dt, orange eller hvitt, og svart. Herav kommer navnet ildteger eller brannteger som de ogs\xc3\xa5 kalles. Antennene best\xc3\xa5r av fire ledd og er middels lange og kraftige. Denne familien mangler punkt\xc3\xb8yne (ocelli)._NEWLINE_Mange av artene har forkortede vinger og kan ikke fly. Vingene har to ufullstendige celler p\xc3\xa5 den indre delen av membranen. Bukplatene p\xc3\xa5 bakkroppen er sammenvokste til en felles "sk\xc3\xa5l".\n_START_SECTION_\nLevevis\n_START_PARAGRAPH_\nIldteger lever p\xc3\xa5 jordoverflaten, p\xc3\xa5 planter og tr\xc3\xa6r, de fleste artene p\xc3\xa5 eller n\xc3\xa6r bakken. De er vanligvis plantesugere, ofte p\xc3\xa5 blomster og fr\xc3\xb8. De synes \xc3\xa5 foretrekke planter i familien Malvaceae. Noen arter tar ogs\xc3\xa5 gjerne animalsk f\xc3\xb8de og enkelte er gjerne hovedsakelig rovdyr. De sterke fargene signaliserer at ildtegene er uspiselige, men mange arter blir likevel gjerne spist av fugler og amfibier. Ellers blir denne familien ofte parasitert av snyltefluer (Tachinidae)._NEWLINE_De fleste artene finnes i varmere str\xc3\xb8k._NEWLINE_Parringen hos disse artene varer gjerne i flere dager. De to kj\xc3\xb8nnene henger da sammen med hodet pekende hver sin vei, men de kan bevege seg rundt med overraskende letthet. Det er ogs\xc3\xa5 vanlig at hannen vokter p\xc3\xa5 hunnen under eggleggingen, som kan p\xc3\xa5g\xc3\xa5 i 2 \xe2\x80\x93 6 dager. Ildtegene har ufullstendig forvandling, overgang fra nyklekt nymfe til det voksne kj\xc3\xb8nnsmodne insektet g\xc3\xa5r gradvis gjennom flere, vanligvis fem, nymfestadier.\n_START_SECTION_\nSkadedyr\n_START_PARAGRAPH_\nNoen arter er skadedyr p\xc3\xa5 avlinger. Arter i slekten Dysdercus som lever p\xc3\xa5 bomullsplanten, kan gi en misfarge p\xc3\xa5 bomull, fordi de fargerike dyrene blir med i innh\xc3\xb8stningen og knuses.  Fargen er vanskelig \xc3\xa5 fjerne. De kan ogs\xc3\xa5 \xc3\xb8delegge bomullen ved at hullene de stikker i fr\xc3\xb8kapslene, bryter opp bomullsfibrene.'